b'\n_START_ARTICLE_\nHattori Hanz\xc5\x8d\n_START_SECTION_\nBiografia\n_START_PARAGRAPH_\nEra fill de Hattori Yasunaga, un samurai menor al servei del clan Matsudaira (i posteriorment del clan Tokugawa). Amb el temps va adquirir el sobrenom de Oni no Hanz\xc5\x8d (\xe9\xac\xbc\xe3\x81\xae\xe5\x8d\x8a\xe8\x94\xb5, Dimoni Hanz\xc5\x8d) degut a les pr\xc3\xa0ctiques temer\xc3\xa0ries que executava en les seves actuacions; aquest sobrenom tamb\xc3\xa9 el distingia d\'en Watanabe Hanzo (Watanabe Moritsuna), al qual anomenaven Yari no Hanz\xc5\x8d (\xe6\xa7\x8d\xe3\x81\xae\xe5\x8d\x8a\xe8\x94\xb5 , Llan\xc3\xa7a Hanz\xc5\x8d)._NEWLINE_Tot i que en Hanz\xc5\x8d va n\xc3\xa9ixer i cr\xc3\xa9ixer a la Prov\xc3\xadncia de Mikawa, molt sovint retornava a la Prov\xc3\xadncia d\'Iga, d\'on era origin\xc3\xa0ria la fam\xc3\xadlia Hattori. Va lluitar la seva primera batalla als 16 anys d\'edat (un atac nocturn al Castell Udo). Va fer tamb\xc3\xa9 un reeixit rescat d\'ostatges de les filles de la fam\xc3\xadlia Tokugawa en el setge del Castell Kaminog\xc5\x8d el 1562, i va participar en el setge del Castell Kakegawa el 1569. Va servir amb distinci\xc3\xb3 a les batalles d\'Anegawa (1570) i Mikatagahara (1572)._NEWLINE_Durant les Guerres Tensh\xc5\x8d Iga, va planificar una brillant defensa de la terra natal dels ninges a la Prov\xc3\xadncia d\'Iga, el 1579, contra n\'Oda Nobukatsu, el segon fill de n\'Oda Nobunaga. En la Segona Guerra Tensh\xc5\x8d Iga, va lluitar valentment (per\xc3\xb2 infructuosa) per a prevenir que la prov\xc3\xadncia fos eliminada sota el comandament de Nobunaga en persona, el 1581._NEWLINE_La seva contribuci\xc3\xb3 m\xc3\xa9s valuosa va arribar el 1582, despr\xc3\xa9s de la mort de n\'Oda Nobunaga, quan va escortar el futur shogun Tokugawa Ieyasu a trav\xc3\xa9s del territori d\'Iga amb l\'ajuda dels remanents dels clans ninges d\'Iga locals junt amb els (fins aleshores rivals) ninges de Koga. Segons algunes fonts, en Hanz\xc5\x8d tamb\xc3\xa9 va ajudar a rescatar la fam\xc3\xadlia d\'en Ieyasu (capturada per clans rivals)._NEWLINE_En Hanz\xc5\x8d era conegut com a expert en t\xc3\xa0ctica militar i mestre en la lluita amb llan\xc3\xa7a. Fonts hist\xc3\xb2riques afirmen que va viure els darrers anys de la seva vida com a monjo sota el nom de "Sainen" i va construir el temple Sainenji, el qual va ser batejat en base al seu nom (aquest temple va ser constru\xc3\xaft per a commemorar el fill gran d\'en Tokugawa Ieyasu,Nobuyasu). En Nobuyasu va ser acusat de tra\xc3\xafci\xc3\xb3 i conspiraci\xc3\xb3 per n\'Oda Nobunaga, i se li va ordenar cometre seppuku \xc3\xa8l seu pare, Ieyasu. En Hanzo va ser cridat a actuar com a oficial per a acabar amb el patiment d\'en Nobuyasu, arribat el moment. Per\xc3\xb2 va refusar de tacar la seva espasa amb la sang del seu senyor. En Ieyasu va valorar la seva lleialtat despr\xc3\xa9s de sentir les seves paraules i va dir: "Fins i tot un dimoni pot vessar ll\xc3\xa0grimes."_NEWLINE_Les hist\xc3\xb2ries sobre les seves proeses molt sovint li atribueixen diverses habilitats sobrenaturals, com ara poder desapar\xc3\xa8ixer i reapar\xc3\xa8ixer on vulgu\xc3\xa9s, la telequinesi i la precognici\xc3\xb3, i aquestes atribucions van contribuir a fer que la seva figura persist\xc3\xads en la cultura popular. En Hattori Hanz\xc5\x8d va morir a l\'edat de 55 anys.\n_START_SECTION_\nLlegat\n_START_PARAGRAPH_\nDespr\xc3\xa9s de la seva mort el 4 de novembre de 1596, en Hattori Hanz\xc5\x8d va ser succe\xc3\xaft pel seu fill, el nom del qual tamb\xc3\xa9 era Masanari, tot i que s\'escrivia amb un kanji diferent. Li va ser atorgat el t\xc3\xadtol de Iwami no Kami i els seus homes d\'Iga van actuar com a guardians del Castell Edo, els quarters generals del Jap\xc3\xb3 unificat. Despr\xc3\xa9s d\'en Hattori, hi va haver com a m\xc3\xadnim tres persones m\xc3\xa9s anomenades Hattori Hanz\xc5\x8d que van liderar el seu clan en un moment o en un altre (fins i tot un que el va precedir). L\'artista de manga Osamu Tezuka \xc3\xa9s descendent seu._NEWLINE_Avui dia encara perduren objectes vinculats al llegat d\'en Hanz\xc5\x8d. El Palau Imperial de T\xc3\xb2quio (anteriorment palau del shogun) encara t\xc3\xa9 una porta anomenada Porta d\'en Hanz\xc5\x8d (Hanz\xc5\x8dmon), i amb el nom d\'aquesta porta existeix la l\xc3\xadnia de metro L\xc3\xadnia Hanz\xc5\x8dmon, que discorre des de l\'estaci\xc3\xb3 Hanz\xc5\x8dmon (situada on antigament es trobava la casa de n\'Hattori Hanz\xc5\x8d), al centre de T\xc3\xb2quio fins als suburbis del sud-oest. El barri que queda a la banda exterior de la Porta d\'en Hanz\xc5\x8d \xc3\xa9s conegut com a Wakaba, per\xc3\xb2 fins al 1943 s\'anomenava Iga-cho (literalment Poble d\'Iga). La sepultura d\'en Hanz\xc5\x8d es troba al cementiri del temple Sainen-ji, a Yotsuya (barri de T\xc3\xb2quio). El temple tamb\xc3\xa9 guarda la seva llan\xc3\xa7a preferida i el seu helm de guerra ceremonil. La llan\xc3\xa7a, originalment de tres metres i mig de llargada (un regal d\'en Ieyasu), va ser donada al temple per en Hanz\xc5\x8d en persona com a ofrena votiva, per\xc3\xb2 va ser danyada durant el bombardeig de T\xc3\xb2quio el 1945.'